ፕሬስ አረንጓዴ አሻራውን አሳረፈ
አዲስ አበባ፡- መንግሥት ከያዘው የአረንጓዴ ልማት ስትራቴጂ ጋር በዘላቂነት ሊጣጣም በሚችል መልኩ የችግኝ ተከላ በማካሄድ የአረንጓዴ አሻራውን እያሳረፈ መሆኑን የኢትዮጵያ ፕሬስ ድርጅት አስታወቀ። ድርጅቱ በትናንትናው ዕለት በቦሌ ለሚ ኢንዱስትሪ ፓርክ ውስጥ የራሱን ቦታ በመረከብ የችግኝ ተከላ መርሃግብር አካሂዷል። የድርጅቱ ምክትል ዋና ሥራ አስኪያጅ አቶ ወንድም ተክሉ በተለይ ለአዲስ ዘመን እንደገለፁት፤ ድርጅቱ ከቦሌ ክፍለ ከተማ ጋር በመነጋገር በቦሌ ለሚ ኢንዱስትሪ ፓርክ ውስጥ የራሱን ቦታ ተረክቦ ትናንት ባካሄደው የችግኝ ተከላ 100 ሺህ ብር በሚጠጋ ወጪ አንድ ሺህ የሚሆኑ የሀገር በቀል ዛፎችና ፍራፍሬ ችግኞችን ተክሏል። በመርሃ ግብሩም ከ200 በላይ የሚሆኑ ሠራተኞቹ ተሳትፈዋል። እንደ ምክትል ሥራ
አስኪያጁ ገለፃ፤ ድርጅቱ
በፓርኩ ውስጥ የራሱን
ቦታ ተረክቦ ችግኞችን
መትከሉ በቀጣይ ለችግኞቹ
የሚያደርገውን እንክብካቤ ታሳቢ
ያደረገ ነው። ካለፉት
ሁለት ዓመታት ወዲህ
የአረንጓዴ አሻራ የችግኝ ተከላ
መርሃግብር ግብ ተቀምጦለት
እየተካሄደ ከመሄዱ አኳያም
ድርጅቱ ለዚሁ ግብ
መሳካት የራሱን አስተዋፅኦ
እያበረከተ ይገኛል። ድርጅቱ ከሚሰጠው የሚዲያ አገልግሎት ጎን ለጎን የማህበራዊ ኃላፊነቱን እየተወጣ እንደሚገኝም ሥራ አስኪያጁ ጠቅሰው፤ ሠራተኛው በየወሩ ከደመወዙ በማዋጣት ለኤች.አይ.ቪ ታማሚዎች ድጋፍ እያደረገ እንደሚገኝ አመልክተዋል። በተጨማሪም በኑሮ ዝቅተኛ ደረጃ ላይ ለሚገኙ ወገኖችም ከተቋሙ በጀት በመመደብና ሠራተኛውም እንዲያዋጣ በማድረግ እርዳታ እያደረገ መሆኑንም አስታውቀዋል። ዘንድሮም ድርጅቱ የተመሰረተበትን 79ኛ ዓመት ምክንያት በማድረግ የደም ልገሳ ፕሮግራም ማከናወኑና ለኮሮና ቫይረስ መከላከል ሥራ በሀገር አቀፍ ደረጃ አንድ ሚሊዮን የሚጠጋ ገንዘብ ማውጣቱን ገልፀዋል። ትናንት ያካሄደው የችግኝ ተከላ መርሃግብርም የዚሁ ማህበራዊ ኃላፊነት አንዱ አካልና ሙያዊ ሥራን ከመስራት ባሻገር እጁን አስገብቶ የሰራው ሥራ መሆኑን ምክትል ዋና ሥራ አስኪያጁ ጠቁመዋል። በቀጣይም ችግኞቹን የመንከባከቡ
ሥራ በድርጅቱሠራተኞች ተጠናክሮ
እንደሚቀጥል ምክትል ዋና
ሥራ አስኪያጁ ገልፀው፤
በተለይ ተደራጅተው ችግኞችን
ካቀረቡና ጉድጓድ ከቆፈሩ
የአካባቢው ወጣቶች ጋር
እጅና ጓንት በመሆን
እንደሚሰራ ተናግረዋል። የተለያዩ የፍራፍሬ ዝርያ ያላቸው ችግኞች መተከላቸው ደግሞ ቢያንስ የአካባቢውን ሰው መቀለብ የሚችልና በሰፊው አርሶ አደሩ ሲያመርት ደግሞ ወደ ውጭ ሀገር በመላክ የውጭ ምንዛሪ የሚገኝበት መሆኑንም አቶ ወንድም አስታውቀዋል። የቦሌ ለሚ ኢንዱስትሪ ፓርክ የፋይናንስና አስተዳደር አገልግሎት ኃላፊ አቶ ሲሳይ አስፋው በበኩላቸው እንዳሉት፤ በሀገሪቱ የአምስት ቢሊዮን ችግኝ ተከላ መርሃግብርን መሠረት በማድረግ በፓርኩ ውስጥ በሁለት ምዕራፍ የተከፈለ የችግኝ ተከላ እየተካሄደ ይገኛል። በዚሁ መሠረት በርካታ መስሪያ ቤቶች ወደፓርኩ በመምጣት አረንጓዴ አሻራቸውን እያሳረፉ ይገኛሉ። እስካሁን ባለው ሂደት የኢትዮጵያ ፕሬስ ድርጅትን ጨምሮ ከንግድና ኢንዱስትሪ ሚኒስቴርና ከኢትዮጵያ ቴሌኮሚዩኒኬሽን ኮርፖሬሽን የተውጣጡ ሠራተኞች በፓርኩ ውስጥ 43 ሺህ 500 ችግኞችን መትከላቸውን ኃላፊው ገልፀው፤ በእቅድ ደረጃ ደግሞ የኢትዮጵያ ንግድ ባንክ 100 ሺህ ችግኞችን ለመትከል ፕሮግራም መያዛቸውን ጠቅሰዋል። በዚሁ መሠረት ለኢትዮጵያ ፕሬስ ድርጅት 1 ሺህ 500 የችግኝ መትከያ ጉድጓዶች መዘጋጀታቸውንም ጠቀሰው፤ ለጊዜው በ1 ሺህ ጉድጓዶች ችግኞቹ መተከላቸውንና በቀሪዎቹ 500
ጉድጓዶች ውስጥ ደግሞ ቀሪዎቹ ችግኞቹ እንደሚተከሉባቸው ኃላፊው ጠቁመዋል። በቀጣይም የድርጅቱ ሠራተኞች ችግኞቹን የመንከባከብ ሥራቸውን እንደሚቀጥሉና ችግኙ የተተከለበት ቦታም በድርጅቱ ስም ታጥሮ እንክብካቤ እንዲያገኝ በማድረግ ፍራፍሬዎችን አምርቶ ራሱም እንዲጠቀም የአካባቢውን ነዋሪ እንዲመገብ ለማድረግ እንደሚሰራ ተናግረዋል። በባለፈው የችግኝ ተከላ መርሃ ግብር 28 ሺህ ችግኞች ብቻ መተከላቸውን ያስታወሱት ኃላፊው፤ ለዘንድሮ ከተያዘው ግብ አንፃር ችግኞች በፓርኩ ውስጥ በስፋት እየተተከሉ መሆናቸውን አስታውቀዋል፡፡አዲስ ዘመን ሀምሌ 14፣ 2012  በአስናቀ ፀጋዬ